
	[bookmark: nev]KÁRÁSZ DÁNIEL
danielkarasz@protonmail.com
Gyógyszerész
Osztatlan, 10. félév
Pécsi Tudományegyetem
Gyógyszerésztudományi Kar
	
[bookmark: _GoBack]






Témavezető:
	Dr. Vida Róbert György
egyetemi docens, PTE GYTK




Online vásárolt kratom termékek komplex kockázatelemzése

Kulcsszavak: kratom; mitragynine; online vásárlás; toxikovigilancia; addikció
Bevezetés: A kratom (Mitragyna speciosa) termékek növekvő elérhetősége jelentős egészségügyi kockázatokra világít rá, melyek a termék jogi szabályozásának hiányából és az addikciós, illetve súlyos toxikológia hatásaiból következnek. Kutatásunkban a kratomtermékek Magyarországról elérhető online piacának felmérésére és a szer kockázatelemzésére vállalkoztunk.
Módszerek: Egy átfogó megközelítést alkalmaztunk, ami online piacelemzésből, próbavásárlásból, termékek hatóanyagkoncentrációjának megállapításából, és toxikovigilancia adatbázisok áttekintéséből állt. A „kratom vásárlás” kifejezésre kapott Google találati eredményeket az Apify nevű programmal nyertük ki. Részletes tartalmi elemzésre a Magyarországra szállító webshopok lettek kiválasztva. A vásárolt termékek mitragynine tartalma por formában szuperkritikus folyadékkromatográfia tandem tömegspektrometriás technikával (SFC–MS/MS), tea formában pedig nagy teljesítményű folyadékkromatográfia dióda-soros detektorral (HPLC-DAD) lettek meghatározva. A toxikovigilancia adatok a FAERS és CAERS nemkívánatos eseményeket bejelentő rendszerekből származnak.
Eredmények: 59 keresési találatból 25 webshopot választottunk ki részletes analízisre. 8 online és 1 fizikai üzletből vásároltunk, 10 terméket vizsgáltunk. Az itthonról elérhető online kratompiacot leginkább magyarországi, cseh és holland székhelyű eladók jellemzik. Csak a kiválasztott webshopok harmada (8 db) tartalmazott bármiféle információt a termék lehetséges káros hatásaival kapcsolatban. A termékek mitragynine koncentrációja por formában 14.16-18.41 mg/g, tea formában 2.56-12.61 mg/g voltak. A vizsgált vigilancia esetekből kockázati tényezőként a fiatal felnőtt életkort, férfi nemet, más szerek egyidejű alkalmazását és hatóanyag interakciókat állapítottuk meg.
Megbeszélés: Az elemzés jelentős különbségeket állapított meg mitragynine tartalomban a különböző termékek között. A toxikológia adatok súlyos nemkívánatos események magas incidenciáját mutatták ki (beleértve a halált), főként több szer egyidejű alkalmazása esetén. Kutatásunk kiemeli az online kratompiac szabályozásának szükségességét, a termékek bizonytalan minőségére és a kapcsolódó súlyos egészségügyi problémákra hivatkozva.



